อารีพงศ์หวนนั่งประธานบอร์ดสลาก
ปลัดคลังหวนนั่งประธานบอร์ดสลาก ปีหน้าเตรียมเสนอ " ธีระชัย " ผุดหวยออนไลน์
30 ธ.ค. 2554

ปลัดคลังหวนนั่งประธานบอร์ดสลาก ปีหน้าเตรียมเสนอ " ธีระชัย " ผุดหวยออนไลน์ 
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า นางเบญจา หลุยเจริญ อธิบดีกรมสรรพสามิต ได้ลาออกจากประธานคณะกรรมการสำนักงานสลากกินแบ่งรัฐบาลแล้ว ตั้งแต่วันที่ 23 ธ.ค. ที่ผ่านมา ทำให้ต้องกลับมารับหน้าที่เป็นประธานโดยตำแหน่งแทน 
" ยอมรับว่า สำนักงานสลากถือเป็นหน่วยงานที่ไม่อยากเข้าไปรับผิดชอบ ที่ผ่านมาจึงแต่งตั้งบุคคลอื่นไปนั่งเป็นประธานแทนมาโดยตลอด เพราะเข้าใจว่าเป็นงานที่ใหญ่ และมีเรื่องซ้ำซ้อนมาก " นายอารีพงศ์กล่าว 
นายสมชาติ วงศ์วัฒนศานต์ ผู้อำนวยการสำนักงานสลากกินแบ่งรัฐบาล เปิดเผยว่า ในการประชุมคณะกรรมการสลากกินแบ่งในครั้งหน้า ซึ่งคงเป็นช่วงต้นปี2555  สำนักงานสลากจะมีการสนอให้เพิ่มโควตาสลากภายในต้นปี เนื่องจากมีความต้องการซื้อค่อนข้างมาก ทำให้ราคายังไม่ปรับลดลงเท่าที่ควร โดยส่วนใหญ่ประมาณเดือน ม.ค. - มี.ค. ของทุกปี ถือได้ว่าเป็นฤดูการขายสลาก ที่จะมีความต้องการซื้อมากกว่าปกติ ทั้งที่ขณะนี้ มีสลากปกติจำหน่ายอยู่ทั้งสิ้นงวดละ 68 ล้านฉบับ โดยเป็นสลากปกติ 50 ล้านบาท สลากการกุศล 18 ล้านฉบับ          อย่างไรก็ตาม ในส่วนของการเดินหน้าโครงการจำหน่ายสลากด้วยเครื่องขายสลากอัตโนมัติ (หวยออนไลน์) นั้น สำนักงานสลากมีความพร้อมอยู่แล้ว และมติของคณะกรรมการสลากฯ ได้อนุมัติให้นำเสนอเรื่องต่อ นายธีระชัย  ภูวนาถนรานุบาล  รมว.คลัง เพื่อมอบนโยบายเกี่ยวกับเรื่องดังกล่าว คาดว่าจะมีความชัดเจนในเร็วๆ นี้